Požar u diskoteci "Pulse"

U **požaru u diskoteci Pulse**, u Kočanima, na istoku Sjeverne Makedonije, 16. marta 2025. smrtno su stradale 62 osobe. Prema riječima makedonskog ministra Panče Toškovskog, požar je izazvan upotrebom pirotehničkih sredstava. Makedonsko ministarstvo zdravstva objavilo je informaciju da je više od 155 osoba hospitalizovano u Kočanima, Štipu i Skoplju.

Ovo je bio najsmrtonosniji požar u jednom noćnom klubu u historiji Sjeverne Makedonije i najsmrtonosniji požar u diskotekama uopće još od požara u u noćnom klubu "Colectiv" u Bukureštu 2015.

## Požar 
U nedjelju, 16. marta 2025. u 2:35, otprilike 500 ljudi prisustvovalo je koncertu makedonskog hip-hop sastava DNK, u noćnom klubu "Pulse" u Kočanima. Pirotehnika korištena tokom performansa zapalila je ostatke drvenih greda na stropu objekta, nakon čega se isti urušio, što je dovelo do brzog širenja požara. Na snimljenim videozapisima tokom korištenja pirotehnike i naknadnog požara koji je uslijedio evidentni su pokušaju gašenja plamena, pri čemu su neki posjetioci posmatrali napore gašenja, dok su se drugi evakuisali. Oni koji su izbjegli požar izvijestili su da je došlo do gužve dok su ljudi bježali prema izlazu iz kluba. Jedan od članova benda pozvao je okupljene posjetioce na evakuaciju tokom gašenja požara, urgirajući da "svi izađu napolje, a da će se oni (bend) vratiti". U gašenju požara angažovane su i vatrogasne ekipe iz obližnjih gradova.

## Žrtve 
Vlasti su hitno prebacile desetke povrijeđenih u obližnje bolnice u Štipu, Kočanima i Skoplju.

Među povrijeđenima je 29 osoba bilo s teškim opekotinama, koje su prebačene u bolnicu "Sv. Naum Ohridski" u Skoplju, 24 osobe su prebačene u obližnji klinički centar, dok je dvadesetero ljudi prebačeno u Opću gradsku bolnicu "8. septembar", od kojih je dvoje bilo u kritičnom stanju. Zbog težina povreda od opekotina i gušenja, neki od povrijeđenih prebačeni su u specijalizovane jedinice bolnica i klinika u Skoplju i Štipu. Mnoge žrtve je bilo teško identifikovati zbog nedostatka ličnih dokumenata. Dva člana benda preživjela su početni požar, ali su kasnije podlegli. Vladimir Blažev, jedan od vodećih pjevača DNK, zadobio je opekotine na licu i rukama te mu je pružena terapija kisikom. Nakon 7 mjeseci, i on je podlegao ozljedama. Jedan policajac poginuo je u požaru dok je bio na dužnosti, tokom provjeravanja prisustva droge i maloljetnika na samom događaju. Nogometaš Shkupija Andrej Lazarov nagutao se dima dok je pokušavao spasiti ostale posjetioce, nakon čega je ubrzo preminuo.

Stotinu jedna osoba prebačena je na liječenje u inozemstvo.

## Istraga 
Ministar unutrašnjih poslova, Panče Toškovski, izvijestio je da su izdate potjernice za više od 20 osoba, a da je 15 osumnjičenih već uhapšeno. Dodao je kako je noćni klub Pulse uz pomoć korupcije i mita dobio dozvolu za rad. Dejan Jovanov - Deko, vlasnik diskoteke, te Razmena Čekić-Durović, bivša državna sekretarica privrede, bili su među uhapšenima nakon što su istražioci otkrili da klub radi po krivotvorenoj licenci koju je izdala Durović.

Zgrada u kojoj je bila diskoteka bio je jednospratni objekat koji je prije korišten kao skladište tepiha. Predsjednica Gordana Siljanovska-Davkova posjetila je neke od žrtava požara u bolnicama i sastala se s njihovim porodicama. Zbog požara je u Makedoniji proglašeno sedam dana žalosti.

#### Međunarodna zajednica 
Političari iz Evropske unije, Albanije, Azerbejdžana, Bjelorusije, Bosne i Hercegovine, Bugarske, Hrvatske, Češke, Gruzije, Grčke, Izraela, Italije, Latvije, Litvanije, Moldavije, Crne Gore, Kosova, Poljske, Rumunije, Srbije, Slovačke, Slovenije, Švedske, Turske i Ukrajine izjavile su saučešće i ponudile pomoć makedonskim vlastima. Papa Franjo je također izjavio svoje žaljenje. Srbija je 18. mart proglasila danom žalosti.

Makedonski ministar zdravstva, Arben Taravari, priznao je da je dobio ponude za pomoć od susjednih zemalja (Albanija, Bugarska, Kosovo, Grčka i Srbija).

#### Medicinska pomoć 
Bugarska je poslala vojni avion Alenia C-27J Spartan kako bi prevezli osam najteže pogođenih žrtava u bolnice u Sofiji i Varni, dok je još pet njih prevezeno vozilima hitne pomoći u Sofiju i Plovdiv. Još tri žrtve prevezene su u Tursku, tri u Grčku i petero njih prebačeno je u Srbiju. Nizozemski centri za opekotine u Groningenu, Beverwijku i Rotterdamu, pripremili su se za prijem pacijenata koji su zadobili ozljede u požaru u diskoteci, ali još nije potvrđeno da li će povrijeđeni zaista tamo biti prebačeni.

## Reference 
## Vanjski linkovi 
* (FOTO + VIDEO) Požar u diskoteci u Kočanima 

Kategorija:2025. u Sjevernoj Makedoniji
Kategorija:Požari u 2025.
Kategorija:Požari u Sjevernoj Makedoniji
Kategorija:Kočani